การควบคุมภายใน

ในการประชุมคณะกรรมการครั้งที่ 1/2549 เมื่อวันที่ 27 กุมภาพันธ์ 2549
โดยมีกรรมการอิสระและกรรมการตรวจสอบเข้าร่วมประชุมด้วยจำนวน 4 ท่าน
คณะกรรมการได้มีการสอบทานระบบการควบคุมภายในโดยใช้แบบประเมินซึ่งประเมินโดยฝ่ายบริหาร
และสอบทานโดยคณะกรรมการตรวจสอบแล้วสรุปได้ว่า
จากการประเมินระบบการควบคุมภายในของบริษัทฯในด้านต่างๆ 5 ส่วน คือ
องค์กรและสภาพแวดล้อม การบริหารความเสี่ยง การควบคุมการปฏิบัติงานของฝ่ายบริหาร
ระบบสารสนเทศและการสื่อสารข้อมูล และระบบการติดตาม คณะกรรมการเห็นว่า
บริษัทฯมีระบบการควบคุมภายในเรื่องดังกล่าวอย่างเพียงพอแล้ว

นอกจากนั้นการทำธุรกรรมกับผู้ถือหุ้นรายใหญ่ และบริษัทย่อย
บริษัทได้มีรายงานไว้ในหมายเหตุประกอบงบการเงินของผู้สอบบัญชี ข้อ 5 แล้วเช่นกัน
รวมถึงการปฏิบัติตามหลักเกณฑ์ของตลาดหลักทรัพย์แห่งประเทศไทย
เรื่องการทำรายการที่เกี่ยวโยงกัน
คณะกรรมการจึงเห็นว่าบริษัทมีระบบการควบคุมภายในในเรื่องดังกล่าวนี้อย่างเพียงพอแล้ว

สำหรับการควบคุมภายในในหัวข้ออื่นของระบบการควบคุมภายใน
คณะกรรมการตรวจสอบได้มีการสอบทานกับสำนักงาน ดร.วิรัช แอนด์ แอสโซซิเอทส์
ซึ่งเป็นผู้ตรวจสอบภายในของบริษัท และได้มีการรายงานให้คณะกรรมการรับทราบในทุกไตรมาส
คณะกรรมการจึงมีความเห็นว่า บริษัทมีระบบการควบคุมภายในที่เพียงพอแล้วเช่นกัน

รายงานของคณะกรรมการตรวจสอบ

คณะกรรมการบริษัทฯ ได้แต่งตั้งคณะกรรมการตรวจสอบ ซึ่งประกอบด้วยกรรมการอิสระ 3 ท่าน
ดังต่อไปนี้

นายสงคราม กระจ่างเนตร์ ประธานคณะกรรมการตรวจสอบ

นางสุมาลย์ แจ้งศิริเจริญ กรรมการตรวจสอบ

นายฐานทัต พุทธสุวรรณ กรรมการตรวจสอบ

นางสาวอัญชลี สืบจันทศิริ เลขานุการคณะกรรมการตรวจสอบ

ในปี 2548 คณะกรรมการตรวจสอบได้ปฏิบัติหน้าที่ตามขอบเขตการปฏิบัติงาน หน้าที่
และความรับผิดชอบตามข้อกำหนดของตลาดหลักทรัพย์แห่งประเทศไทย โดยมีการประชุมทั้งหมด 4
ครั้ง ตามขอบเขตความรับผิดชอบที่ได้รับมอบหมาย สรุปได้ดังนี้

1. สอบทานงบการเงินรายไตรมาส และงบการเงินประจำปี
เพื่อนำเสนอให้คณะกรรมการบริษัทพิจารณาอนุมัติ พบว่า
งบการเงินได้จัดทำขึ้นตามมาตรฐานการบัญชีที่รับรองโดยทั่วไป และเปิดเผยข้อมูลอย่างเพียงพอ
ถูกต้องและครบถ้วน

2. พิจารณารายงานผลการตรวจสอบภายในของแผนกตรวจสอบภายใน
ซึ่งได้ปฏิบัติงานตรวจสอบภายในตามแผนการตรวจสอบประจำปี สรุปได้ว่า
บริษัทมีระบบการควบคุมภายในที่เหมาะสมและมีประสิทธิผล มีการกำกับดูแลกิจการที่มีความโปร่งใส
ไม่พบข้อบกพร่องที่เป็นสาระสำคัญ

3. ประชุมร่วมกับผู้บริหาร ผู้สอบบัญชีภายนอก และผู้ตรวจสอบภายใน
เพื่อให้ข้อเสนอแนะที่มีประโยชน์ต่อการบริหารงาน
โดยฝ่ายบริหารได้ทำการปรับปรุงแก้ไขขั้นตอนการปฏิบัติงานตามข้อเสนอแนะอย่างเหมาะสมทำให้การทำงานมีประสิทธิภาพมากยิ่งขึ้น

4. รายงานผลการประชุมและผลการปฏิบัติงานของคณะกรรมการตรวจสอบต่อคณะกรรมการบริษัทฯ

5. นำเสนอต่อคณะกรรมการบริษัทให้ขออนุมัติที่ประชุมสามัญผู้ถือหุ้นประจำปี 2548
เพื่อแต่งตั้งผู้สอบบัญชีจากบริษัทสำนักงาน เอินส์ท แอนด์ ยัง จำกัด เป็นผู้สอบบัญชีของบริษัทสำหรับปี
2548 ต่อไป

6. พิจารณาแบบสำรวจเรื่องการกำกับดูแลกิจการของบริษัทจดทะเบียนโดยอิงตามแนวของ The
Organization for Economic Co-Operation and Development (OECD)
ซึ่งสำรวจโดยตลาดหลักทรัพย์ฯ เพื่อใช้เป็นแนวทางประเมินว่าบริษัทฯ
ได้ปฏิบัติตามหลักการกำกับดูแลกิจการที่ดีมากน้อยเพียงใด

7. พิจารณาร่างหลักการกำกับดูแลกิจการที่ดีตามแนวทาง OECD โดยตลาดหลักทรัพย์ฯ
มีกำหนดที่จะให้บริษัทจดทะเบียนนำไปปฏิบัติและรายงานในรายงานประจำปี และแบบ 56-1
สำหรับปี 2550 เป็นต้นไป

ในการดำเนินงานของบริษัทฯ ในรอบปี 2548 คณะกรรมการตรวจสอบได้พิจารณาแล้ว
เห็นว่าคณะกรรมการตลอดจนผู้บริหาร
มีความมุ่งมั่นในการปฏิบัติหน้าที่เพื่อให้บรรลุเป้าหมายขององค์กร
ได้ให้ความสำคัญอย่างยิ่งต่อการดำเนินงานภายใต้ระบบการควบคุมภายในที่ดี
มีการบริหารความเสี่ยงที่เหมาะสม
มีระบบสารสนเทศการสื่อสารข้อมูลสนับสนุนการกำกับดูแลกิจการที่มีประสิทธิผล
โดยปราศจากการละเมิดกฎหมายหรือข้อบังคับต่างๆ ที่เป็นสาระสำคัญ ซึ่งบริษัทฯ ต้องพึงปฏิบัติ

[]

นายสงคราม กระจ่างเนตร์

ประธานคณะกรรมการตรวจสอบ